
RAPORT COMUN 

asupra propunerii legislative pentru reglementarea unor măsuri privind exercitarea comerţului în unele zone publice

1. În conformitate cu prevederile art.95 din Regulamentul Camerei Deputaţilor, republicat, prin adresa nr. Pl-x 462/14 septembrie 2010, Comisia pentru agricultură, silvicultură, industrie alimentară şi servicii specifice şi Comisia pentru industrii şi servicii au fost sesizate, spre dezbatere şi avizare, în fond, cu propunerea legislativă pentru reglementarea unor măsuri privind exercitarea comerţului în unele zone publice şi înregistrată cu numărul 24/591/16.09.2010  respectiv 23/238/15.09.2010.


Pentru întocmirea raportului comun, Comisiile au analizat avizele negative primite de la Comisia juridică, de disciplină şi imunităţi, Comisia pentru administraţie publică, amenajarea teritoriului şi echilibru ecologic, avizul Consiliului Legislativ, precum şi Punctul de vedere al Guvernului.

Propunerea legislativă are ca obiect de reglementare : completarea Legii nr. 365/2006 pentru reglementarea unor măsuri privind exercitarea comerţului în unele zone publice, intervenţia legislativă vizând ca accesul producătorilor agricoli în piaţă să se facă numai pe baza certificatului de producător avizat de reprezentantul asociaţiei de producători din perimetrul administraţiei publice teritoriale.

La dezbaterea proiectului de lege a participat ca invitat, în conformitate cu prevederile art. 54 şi 55 din Regulamentul Camerei Deputaţilor, republicat, domnul Barna Tanczos, secretar de stat în Ministerul Agriculturii şi Dezvoltării Rurale. 

2. Potrivit prevederilor art. 75 alin. (1) din Constituţia României, republicată, şi ale art. 92  alin. (9) pct.1 din Regulamentul Camerei Deputaţilor, republicat, Camera Deputaţilor este  Cameră decizională. 


Senatul, în calitate de primă Cameră sesizată, a respins Pl.x- 462/2010 în şedinţa din 8 septembrie 2010.

3. Propunerea legislativă face parte din categoria legilor ordinare, conform prevederilor art. 73 alin. (1) din Constituţia României, republicată.
4. La lucrări au fost prezenţi din partea Comisiei pentru agricultură, silvicultură, industrie alimentară şi servicii specifice 26  deputaţi din totalul de 27 deputaţi iar din partea Comisiei pentru industrii şi servicii 23  deputaţi din totalul de 26  deputaţi.

5. În urma dezbaterii, în şedinţele din 26 octombrie 2010, în temeiul art. 68 din Regulamentul Camerei Deputaţilor, republicat, Comisiile au propus, cu unanimitatea voturilor celor prezenţi, respingerea propunerii legislative din următorul motiv: completarea Legii nr.365/2006 cu o dispoziţie care nu se integrează în ansamblul normelor acestui act normativ şi care, reiterează, într-o exprimare identică, o normă deja în vigoare, este inutilă şi creează un paralelism legislativ.

